b'\n_START_ARTICLE_\nLes Gleies (Susqueda)\n_START_SECTION_\nDescripci\xc3\xb3\n_START_PARAGRAPH_\nEl mas les Gleies est\xc3\xa0 empla\xc3\xa7at en un terreny irregular cosa que ha provocat que la masia adopti una morfologia heterog\xc3\xa8nia i peculiar. I \xc3\xa9s que la masia est\xc3\xa0 estructurada en dues parts f\xc3\xadsiques molt evidents: per una banda tenim l\'edifici principal que consta de tres plantes i que est\xc3\xa0 cobert amb una teulada a dues aig\xc3\xbces de vessants a laterals. La planta baixa destaca el gran portal quadrangular d\'acc\xc3\xa9s equipat amb una poderosa i robusta llinda monol\xc3\xadtica molt ben escairada i uns muntants de pedra molt ben desbastats i treballats. En la llinda es pot apreciar la data de "1 8 + 7 5" i al centre una creu. En el primer pis trobem una obertura rectangular amb llinda, en la qual es pot llegir la data de "1 8 2 0" i muntants de pedra, la qual \xc3\xa9s projectada com a balconada i est\xc3\xa0 equipada amb un ampit de ferro forjat el qual es troba extremadament oxidat. En el pis superior trobem una finestra rectangular amb llinda, muntants i ampit treballat. Tanca la fa\xc3\xa7ana, en la part superior, un r\xc3\xa0fec prominent format per llates de fusta i tapajuntes, que es troba en un p\xc3\xa8sim estat de conservaci\xc3\xb3, ja que la fusta est\xc3\xa0 parcialment podrida._NEWLINE_Mentre que per l\'altra, adossada a la construcci\xc3\xb3 principal trobem una edificaci\xc3\xb3 de dues plantes i coberta a dues aig\xc3\xbces de vessants a laterals. Aquesta segona construcci\xc3\xb3 es troba immersa en unes p\xc3\xa8simes condicions de conservaci\xc3\xb3, ja que els espais o acabats interiors estan completament arrasats. L\'\xc3\xbanic a destacar d\'aquesta construcci\xc3\xb3 \xc3\xa9s la magn\xc3\xadfica her\xc3\xa0ldica que podem contemplar en la llinda del portal rectangular, i la creu incissa present tamb\xc3\xa9 en la llinda de la finestra del primer pis. Davant d\'aquesta construcci\xc3\xb3 trobem una petita estructura o plataforma aterrassada, la qual no \xc3\xa9s gratu\xc3\xafta sin\xc3\xb3 que complia una doble finalitat molt important: per una banda, salvar el desnivell o com a m\xc3\xadnim intentar compensar-lo, mentre que per l\'altra, antigament era emprada com a estable per tal de guardar els animals._NEWLINE_La resoluci\xc3\xb3 dels espais exteriors \xc3\xa9s similar en les dues construccions. Per una banda, tant les llindes monol\xc3\xadtiques, com els muntants de pedra i els blocs cantoners tenen com a mat\xc3\xa8ria primera la pedra sorrenca. Mentre que la resta de la superf\xc3\xadcie est\xc3\xa0 composta a trav\xc3\xa9s d\'una barreja de pedra calc\xc3\xa0ria, a base de pedres fragmentades i blocs r\xc3\xbastics manipulats a cops de martell i tot lligat amb morter de cal\xc3\xa7._NEWLINE_Pel que fa a l\'estat de conservaci\xc3\xb3 del mas en general cal dir que \xc3\xa9s molt preocupant. Els espais interiors estan completament arrasats i el pr\xc3\xb2xim pas ser\xc3\xa0 l\'esfondrament progressiu de les cobertes i de les estructures portants._NEWLINE_Exemptes trobem una s\xc3\xa8rie de depend\xc3\xa8ncies de treball les quals en antigor estaven adre\xc3\xa7ades a les tasques del camp o a la cria de bestiar. Entre aquestes cal destacar especialment la pallissa ubicada davant del mas que a difer\xc3\xa8ncia de la masia, la qual presenta un quadre sanitari preocupant, es troba bastant ben conservada._NEWLINE_Tal com salta a la vista r\xc3\xa0pidament contemplant la fotografia identificativa, ens adonem que el mas les Gleies gaudeix d\'un paisatge i d\'unes vistes magn\xc3\xadfiiques, ja que des d\'aqu\xc3\xad es pot contemplar la monumentalitat i magnific\xc3\xa8ncia dels espadats que acollen el Santuari de la Mare de D\xc3\xa9u del Far.\n_START_SECTION_\nHist\xc3\xb2ria\n_START_PARAGRAPH_\nEl mas de les Gleies, cal contextualitzar-lo en l\'antic ve\xc3\xafnat de Fornils. Situat a la plana ondulada que s\'est\xc3\xa9n entre la cinglera del Far i Casadevall i la petita serra de Sant Pau al sud. \xc3\x89s travessada pel torrent de l\'Om._NEWLINE_Aquest ve\xc3\xafnat, avui deshabitat, est\xc3\xa0 conformat per algunes masies, la majoria de les quals estan documentades des de finals del segle XIII, i d\'altres edificis com el mol\xc3\xad del Roure i les capelles de Sant Pau de Fornils, documentada des de l\'any 1269 encara que l\'edifici actual \xc3\xa9s del segle XIX._NEWLINE_A tocar del mas hi ha les restes de l\'esgl\xc3\xa9sia de Sant Pere de Fornils, rom\xc3\xa0nica, de la que en queda nom\xc3\xa9s part de l\'absis. D\'aqu\xc3\xad ve el nom del mas, inicialment dit "Eclesiis" o "Esgleies".'